text: 10 år efter Seest-ulykken: Fakkeltog og stilhed
  03 november 2014 kl. 07.29
  Mandag er det 10-årsdagen for Seest-katastrofen. Dagen bliver markeret med et minde-arrangement i byen med fakkeloptog og ét minuts stilhed.
  D. 3. november 2004 er en dag, mange Seest-borgere husker tydeligt. Byen blev ramt af en voldsom fyrværkeri-ulykke, og en brandmand mistede livet.
  - Fyrværkerikatastrofen i Seest er en af de voldsomste ulykker, vi har oplevet i Danmark. Ulykken kostede en brandmand livet, mange borgere fik ødelagt deres hjem, og psykisk har katastrofen også påvirket mange mennesker. Derfor vil vi gerne som borgere i Seest markere 10 års-dagen på en stille og værdig måde. Alle er velkommen til at mindes dagen sammen med os, siger Rie Rasmussen fra Seest Borgerforening.
  Aftenen slutter med fakkeltog til fyrværkerigrunden kl. 20.30, hvor borgmester Jørn Pedersen vil holde en kort tale efterfulgt af et minuts stilhed.
  
  